ΓΡΑΠΤΗ ΕΡΩΤΗΣΗ E-3961/98

υποβολή: Luigi Caligaris (ELDR) προς την Επιτροπή

(4 Ιανουαρίου 1999)

Θέμα: Ενταξιακές διαπραγματεύσεις της Σλοβενίας με την Ευρωπαïκή Ένωση και επιστροφή των ιταλικών περιουσιακών στοιχείων

Η Σλοβενία συγκαταλέγεται ανάμεσα στις χώρες με τις οποίες η Επιτροπή έχει δρομολογήσει ενταξιακές διαπραγματεύσεις κατά προτεραιότητα. Η εν λόγω στάση ανταποκρίνεται στην κατάσταση ουσιαστικής προόδου των νέων θεσμικών οργάνων της Σλοβενίας σε ό,τι αφορά την πολιτική και οικονομική τους αξιοπιστία. Ωστόσο, ακριβώς προνομιακή αντιμετώπιση την οποία δικαίως απολαμβάνει από πλευράς Ευρωπαϊκής Ένωσης επιβάλλει στη Σλοβενία να αποδώσει ιδιαίτερη προσοχή στην επίλυση του εκκρεμούντος ζητήματος της επιστροφής των περιουσιακών στοιχείων που ανήκουν στην ιταλική μειονότητα που ήταν ανέκαθεν παρούσα στη χώρα. Η εν λόγω μειονότητα υπήρξε πράγματι θύμα μιας προκλητικής πολιτικής απαλλοτριώσεως εκ μέρους του προηγούμενου γιουγκοσλαβικού καθεστώτος, κατά αναλογία με τα όσα συνέβησαν και σε άλλα κουμμουνιστικά ολοκληρωτικά καθεστώτα.

Παρά τις συμφωνίες που υπεγράφησαν ανάμεσα στην ιταλική και τη σλοβενική κυβέρνηση, η εν λόγω εκκρεμότητα εξακολουθεί να συνιστά μια καταφανή διάκριση σε βάρος των δικαιωμάτων της ιταλικής μειονότητας, η οποία ακόμη υφίστανται τις συνέπειες της άδικης κατάσχεσης των περιουσιακών της στοιχείων. Εξάλλου, αυτή η εκκρεμότητα δεν είναι δυνατόν να περιορισθεί στο πλαίσιο των σχέσεων μεταξύ Ιταλίας και Σλοβενίας, διότι εντάσσεται στο πλαίσιο των σχέσεων μεταξύ Ευρωπαϊκής Ένωσης και Σλοβενίας, ακόμη δε περισσότερο στα πλαίσια των ενταξιακών διαπραγματεύσεων.

Λαμβάνοντας υπόψη ότι η εν λόγω προσχώρηση πρέπει να συνοδεύεται με πλήρη ικανοποίηση των δικαιωμάτων των μειονοτήτων και την επιστροφή των περιουσιακών στοιχείων που κατασχέθηκαν κατά το παρελθόν όπως αρμόζει σε ένα κράτος που επικρατούν πλήρη δημοκρατικά δικαιώματα, ποια είναι τα ενεργά μέτρα που η Επιτροπή λαμβάνει στα πλαίσια των διαπραγματεύσεων της με τις σλοβενικές αρχές; Και, εξάλλου, ποιοι είναι οι μηχανισμοί που ρυθμίζουν την πρόοδο των διαπραγματεύσεων για την εξεύρεση μιας λύσης του ζητήματος που να είναι αποδεκτή από όλα τα ενδιαφερόμενα μέρη;

Απάντηση του κ. Van den Broek εξ ονόματος της Επιτροπής

(15 Φεβρουαρίου 1999)

Οι διαπραγματεύσεις για την προσχώρηση της Σλοβενίας άρχισαν ύστερα από την απόφαση του ευρωπαϊκού συμβουλίου του Λουξεμβούργου το Δεκέμβριο του 1997. Αυτές οι διαπραγματεύσεις αφορούν τη μελλοντική συμμετοχή της Σλοβενίας ως πλήρους μέλους στην Ένωση και την αποδοχή εκ μέρους της των κοινοτικών κανόνων (του "κεκτημένου"). Η ακίνητη ιδιοκτησία ωστόσο δεν αποτελεί τμήμα του κεκτημένου. Το άρθρο 222 της συνθήκης ΕΚ ορίζει ότι η συνθήκη δεν προδικάζει το καθεστώς ιδιοκτησίας στα κράτη μέλη.

Οι σχέσεις μεταξύ της Κοινότητας και της Σλοβενίας ρυθμίζονται από την ευρωπαϊκή συμφωνία, η οποία άρχισε να ισχύει την 1η Φεβρουαρίου 1999. Αυτή περιλαμβάνει ανταλλαγή επιστολών με τη σλοβενική κυβέρνηση (παράρτημα XIII) το οποίο δεσμεύει τη σλοβενική κυβέρνηση να ελευθερώσει τη σλοβενική αγορά ιδιοκτησίας τέσσερα έτη έπειτα από την έναρξη ισχύος της ευρωπαϊκής συμφωνίας. Για τους πολίτες της Ένωσης (περιλαμβανομένων και των πρώην Ιταλών μονίμων κατοίκων) με τρία έτη διαμονής στη Σλοβενία, η σλοβενική κυβέρνηση αναλαμβάνει την υποχρέωση να ελευθερώσει αμέσως την αγορά ιδιοκτησίας με την έναρξη ισχύος της ευρωπαϊκής συμφωνίας.

Επιπλέον, η σλοβενική κυβέρνηση προέβη ήδη στις αναγκαίες συνταγματικές αλλαγές τον Ιούλιο του 1997, σύμφωνα με την παραπάνω αναφερόμενη ανταλλαγή επιστολών, πριν από την επικύρωση της ευρωπαϊκής συμφωνίας. Η Επιτροπή συνεχίζει τις διαβουλεύσεις με τη σλοβενική κυβέρνηση ώστε να παρακολουθεί τη σωστή εφαρμογή του θέματος της ιδιοκτησίας. Η κυβέρνηση έχει επικυρώσει με αρκετές ευκαιρίες την πλήρη δέσμευσή της για την έγκαιρη εφαρμογή όλων των διατάξεων του παραρτήματος XIII της ευρωπαϊκής συμφωνίας.